Rooftog op Bethal-plaas ‘nie ŉ plaasaanval’Argieffoto: Reint Dykema Die polisie in Mpumalanga het ontken dat ŉ rooftog Saterdagaand op die plaas Yzervarkfontein in die Bethal-omgewing in Mpumalanga ŉ plaasaanval was. Die voorval het omstreeks 20:00 plaasgevind. Sers. Gerald Sedibe, provinsiale woordvoerder van die polisie, het gesê twee mans wat namens die eienaar van die plaas in die huis op die plaas woon en die huis glo oppas, het gesien hoe twee mans in ŉ wit afleweringsvoertuig na die plaas aangery kom. Sedibe het een van die geïdentifiseer as Innocent Phiri (23), maar kon nie onmiddellik die tweede man se naam bevestig nie. Ian Cameron, hoof van gemeenskapsveiligheid by AfriForum, het gesê die ander man se naam is glo Dries Cronje. “Die mans in die afleweringsvoertuig het twee skote in die lug afgevuur soos hul aangery gekom het. Die mans in die huis het uit die huis die bosse in gehardloop en daar weggekruip,” het Sedibe gesê. Volgens Sedibe het die verdagtes die huis binnegegaan en twee sakke mielies gesteel voordat hulle van die toneel gevlug het. Sedibe kon “ter wille van die veiligheid van die klaers” nie bewerings dat die mans een van die verdagtes glo herken het bevestig nie. Niemand is tydens die voorval beseer nie . Niemand is nog in verband met die voorval in hegtenis geneem nie en die polisie se ondersoek duur voort. ŉ Saak van huisbraak word ondersoek.